CELEX: 32015D0992
Language: bg
Date: 2015-06-19 00:00:00
Title: Решение за изпълнение (ЕС) 2015/992 на Съвета от 19 юни 2015 година за предоставяне на разрешение на Дания да въведе специална мярка за дерогация от член 75 от Директива 2006/112/ЕО относно общата система на данъка върху добавената стойност

25.6.2015   
            
            
               BG
            
            
               Официален вестник на Европейския съюз
            
            
               L 159/66
            
         РЕШЕНИЕ ЗА ИЗПЪЛНЕНИЕ (ЕС) 2015/992 НА СЪВЕТА
   от 19 юни 2015 година
   за предоставяне на разрешение на Дания да въведе специална мярка за дерогация от член 75 от Директива 2006/112/ЕО относно общата система на данъка върху добавената стойност
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
   като взе предвид предложението на Европейската комисия,
   като има предвид, че:
   
               (1)
            
            
               С писмо, заведено в Комисията на 13 януари 2015 г., Дания поиска разрешение да приложи мярка за дерогация от разпоредбите на Директива 2006/112/ЕО, с която се урежда правото на данъчен кредит за начислен ДДС.
            
         
               (2)
            
            
               С писма от 13 и 14 февруари 2015 г. Комисията информира останалите държави членки за отправеното от Дания искане. С писмо от 17 февруари 2015 г. Комисията уведоми Дания, че разполага с пълната информация, която намира за необходима за разглеждане на искането.
            
         
               (3)
            
            
               В случай че не се прилага поисканата мярка за дерогация, датското законодателство предвижда, че ако лекотоварен автомобил с максимално допустима маса три тона е регистриран от датските власти за ползване само за служебни цели, то данъчно задълженото лице има право да приспадне пълния размер на начисления ДДС от разходите за закупуване и експлоатация на автомобила. Ако такъв автомобил впоследствие се използва за лични цели, данъчно задълженото лице губи правото да приспадне начисления ДДС от разходите за закупуване.
            
         
               (4)
            
            
               За смекчаване на последствията от този режим Дания поиска разрешение да продължи да прилага разрешената ѝ с изтеклото на 31 декември 2014 г. Решение за изпълнение 2012/447/ЕС на Съвета (2) специална мярка за дерогация от член 75 от Директива 2006/112/ЕО. Тази мярка позволява на данъчно задължено лице, което е регистрирало автомобил само за служебни цели, да го използва за неслужебни цели и в съответствие с член 75 от Директива 2006/112/ЕО да изчислява данъчната основа за това ползване на базата на фиксирана дневна ставка, като не губи правото си да приспадне ДДС, заплатен при закупуването на автомобила.
            
         
               (5)
            
            
               Този опростен метод на изчисление обаче следва да се ограничи за ползване на автомобила за неслужебни цели до 20 дни за календарна година, като фиксираният размер на дължимия ДДС е 40 DKK на ден ползване за неслужебни цели. Размерът е определен от датското правителство въз основа на анализ на националните статистически данни.
            
         
               (6)
            
            
               Мярката, която следва да се прилага за лекотоварни автомобили с максимално допустима маса три тона, ще улесни изпълнението на задълженията по ДДС на данъчно задължено лице, което спорадично използва за неслужебни цели автомобил, регистриран за служебни цели. От друга страна, за данъчно задълженото лице ще остане възможността да избере да регистрира лекотоварен автомобил едновременно за служебни и за лични цели. По този начин данъчно задълженото лице ще загуби правото да приспадне ДДС от разходите за закупуване на автомобила, но няма да е задължено да заплаща дневна сума при ползването му за лични цели.
            
         
               (7)
            
            
               Въвеждането на мярка, гарантираща, че данъчно задължено лице, което спорадично използва за неслужебни цели автомобил, регистриран за служебни цели, не се лишава от пълното право на приспадане на начисления върху този автомобил ДДС, е в съответствие с общите разпоредби относно приспадането на Директива 2006/112/ЕО.
            
         
               (8)
            
            
               Разрешението следва да важи за ограничен срок и съответно неговото действие следва да изтече на 31 декември 2017 г.
            
         
               (9)
            
            
               Ако Дания поиска удължаване след 2017 г. на срока на действие на мярката за дерогация, тя следва да представи на Комисията доклад и искане за удължаване.
            
         
               (10)
            
            
               Счита се, че дерогацията би имала незначително въздействие върху общия размер на данъчните приходи, събирани на етапа на крайно потребление, и няма да има отрицателно въздействие върху собствените ресурси на Съюза, формирани от данъка върху добавената стойност,
            
         ПРИЕ НАСТОЯЩОТО РЕШЕНИЕ:
   Член 1
   Чрез дерогация от член 75 от Директива 2006/112/ЕО на Дания се разрешава да определя данъчната основа на базата на фиксирана ставка за ден ползване на лекотоварен автомобил, когато данъчно задължено лице използва за собствени лични цели или за личните нужди на своя персонал, или по-общо — за цели, различни от тези на стопанската му дейност, лекотоварен автомобил, който е регистриран за ползване единствено за служебни цели.
   Фиксираната дневна ставка по първа алинея е 40 DKK.
   Член 2
   Мярката по член 1 се прилага само за лекотоварни автомобили с максимално допустима обща маса три тона.
   Тя не се прилага, когато използването на автомобила за лични цели надхвърля 20 дни в рамките на една календарна година.
   Член 3
   Настоящото решение поражда действие в деня на нотифицирането му. Неговият срок на действие изтича на 31 декември 2017 г.
   Дания представя искане за удължаване на срока на прилагане на мярката, предвидена в настоящото решение, на Комисията до 31 март 2017 г. Такова искане се придружава от доклад, който влючва преглед на мярката.
   Член 4
   Адресат на настоящото решение е Кралство Дания.
   
      Съставено в Люксембург на 19 юни 2015 година.
      
         
            За Съвета
         
         
            Председател
         
         J. REIRS
      
   
   
      (1)  ОВ L 347, 11.12.2006 г., стр. 1.
   
      (2)  Решение за изпълнение 2012/447/ЕС на Съвета от 24 юли 2012 г. за предоставяне на разрешение на Дания да въведе специална мярка за дерогация от член 75 от Директива 2006/112/ЕО относно общата система на данъка върху добавената стойност (ОВ L 202, 28.7.2012 г., стр. 24).